नमुना बन्दै स्थानीय पूर्वाधार सहयोग कार्यक्रम
जाजरकोटमा स्थानीय पूर्वाधार सहयोग कार्यक्रम नमुनाको रूपमा विकास हुँदैगएको छ । नेपाल सरकार, बेलायती राजदूतावास, विश्व खाद्य कार्यक्रम र कर्णाली प्रदेशका १५ वटा स्थानीय तहहरूसँगको साझेदारीमा सो कार्यक्रम सञ्चालन भएको हो ।
सहदेव बस्नेतजाजरकोट, जेठ २३ गते । जाजरकोटमा स्थानीय पूर्वाधार सहयोग कार्यक्रम नमुनाको रूपमा विकास हुँदैगएको छ । नेपाल सरकार, बेलायती राजदूतावास, विश्व खाद्य कार्यक्रम र कर्णाली प्रदेशका १५ वटा स्थानीय तहहरूसँगको साझेदारीमा सो कार्यक्रम सञ्चालन भएको हो । रुकुमपश्चिम बाहेक अन्य नौ जिल्लाका विभिन्न स्थानीय तहगरी १५ वटा पालिकामा स्थानीय पूर्वाधार सहयोग कार्यक्रम–पाइलटचरण कार्यान्वयन भइरहेको विश्व खाद्य कार्यक्रमले स्पष्ट पारेको छ । कार्यक्रम अन्तर्गत जलवायु उत्थानशील, हरित पुनर्लाभ, दिगो भू–व्यवस्थापनजस्ता कार्य भइरहेको आयोजनाले जनाएको छ । स्थानीयस्तरमा रोजगारी सिर्जना गर्ने प्रकृतिका आयोजनाहरू प्राथमिकीकरण गरी छनौट गर्ने र स्थानीय तहको पूर्वाधारको दिगो व्यवस्थापन गर्नु कार्यक्रमको उद्देश्य रहेको आयोजनाले जनाएको छ । बारेकोट गाउँपालिकाका उपाध्यक्ष नरबहादुर गिरीले चालु आर्थिक वर्षमा वारेकोट गाउँपालिमा बनेका गाग्राखोला लघु जलविद्युत आयोजना मर्मत, फड्का खोला लघु जलविद्युत आयोजना मर्मत, रजुवासीर्प बालुवा तटबन्धन र दह जडीबुटी सङ्कलन केन्द्र नमुना पूर्वाधारको रूपमा बनेको जानकारी दिनुभयो । बारेकोट गाउँपालिकाका अध्यक्ष वीरबहादुर गिरीले स्थानीय पूर्वाधार सहयोग कार्यक्रममार्फत यस आर्थिक वर्षमा बारेकोटमा ४ वटा आयोजना सम्पन्न भएको जानकारी दिनुभयो । कार्यक्रमको १ करोड ३८ लाख र पालिकाको करिब ४५ लाख सहलगानीमा आयोजना सम्पन्न भएको अध्यक्ष गिरीको भनाइ छ ।  जाजरकोटका नलगाड र वारेकोट गाउँपालिमा गरी चालु आर्थिक वर्षमा ११ वटा आयोजना कार्यान्वयन भएको विश्वखाद्य कार्यक्रमले जानकारी दिएको छ । मुख्यगरी कार्यक्रमले आयोजना कार्यान्वयनमा अवलम्बन गरेका सुधारिएको खरिदविधि कामदारको ज्याला भुक्तानी प्रक्रिया आयोजनाका उदाहरणयोग्य रहेको स्थानीयको भनाइ छ । त्यस्तै, सामाजिक समावेशिता, खरिदविधि, महिला–पुरुष समान ज्याला, मर्मत सम्भार कोष परियोजनाका नमुना कार्यशैली रहेको जनाइएको छ । यस विधिअन्तर्गत आयोजनाका लागि आवश्यक पर्ने गैरखाद्य सामग्रीहरू स्थानीय तहले नै सार्वजनिक खरिद ऐन २०६४ अनुसार खरिद तथा आपूर्ति गर्ने गरेको छ । त्यस्तै, अन्य कार्य व्यवस्थापन उपभोक्ता समितिमार्फत हुने र  आयोजनामा संलग्न कामदारको ज्याला भुक्तानी सिधै बैङ्क खातामार्फत हुने गर्छ । गाउँपालिकाका प्रमुख प्रशासकीय अधिकृत कार्यक्रममार्फत स्थानीय तहलाई नीतिगत दस्ताबेज निर्माणमा पनि सहजीकरण हुँदैआएको छ । स्थानीय पूर्वाधार विकास आयोजना सञ्चालन तथा व्यवस्थापन ऐन, सुझाव तथा गुनासो व्यवस्थापन कार्यविधि, वातावरणीय तथा सामाजिक प्रभाव मूल्याङ्कन दिग्दर्शनजस्ता स्थानीय नीति पनि स्थानीय पूर्वाधार विकास कार्यक्रममार्फत सहजीकरण गरिएका छन् ।बारेकोट गाउँपालिकाका उपाध्यक्ष नरबहादुर गिरी कार्यक्रमले निर्दिष्ट गरेको विधि र पद्धतिअनुसार स्थानीय पूर्वाधार विकास आयोजना सञ्चालन गर्दा विकास आयोजनाहरू दिगो र प्रभावकारी हुने बताउनुभयो । 